Na dnevnom redu otvorenog dijela sjednice Vlade RH nalazi se 31 točka, među kojima i nacrt prijedloga Zakona o radu, ali i onaj o davanju državnog jamstva HBOR-u radi nabave 44 motorna vlaka.

Imamo neprihvatljiv udio sive ekonomije i rada na crnb, preduga je procedura za brzu prilagodbu novonastalim uvjetima na tržištu, stalni gubitak ljudskog kapitala... Ciljevi zakona su očuvati radna mjesta, otvoriti nova, potaknuti zapošljavanje i bržu prilagodbu tržištu rada', rekao je ministar Mirando Mrsić.

Dodaje kako u restrukturiranju nisu dirane otpremnine ni otkazni rokovi te da se uvodi transparentan sustav organizacije radnog vremena, rad radnika se neće intezivirati, radit će se 40, odnosno maksimalno 48 sati. Mrsić napominje kako se neće smanjiti prava radnika.



Promjenu radnog zakonodavstva komentirao je i premijer Milanović. 'Jučer je konkurencija u Saboru ničim izazvana kao dobar primjer naveli 'Agendu 2010' u Njemačkoj pa tražim da se to u Ministarstvu pripremi i prevede i da se pošalje kolegama u opoziciji da usporede s ovim našim promjenama radnog zakonodavstva. Nije loše zaostajati 10 godina za Njemačkom, 20 je smiješno, ali 10 nije loše. Promjenama radnog zakonodavstva Njemačka je dobila zraka i išla je naprijed međutim ljudi su radili više za plaće koje do dana današnjeg stagniraju, i to je tajna uspjeha stabilne Njemčake. Prevedimo te činjenice pa neka zaokruže što žele. Ljudi pozivaju na reforme, e pa dobit će reforme, ali ovo su vrlo blage reforme', komentirao je premijer Milanović.

Podržan zakon o životnom partnerstvu, HDZ suzdržan

Prema Nacrtu prijedloga zakona o izmjenama i dopunama Zakona o carinskoj službi ojačava se uloga carinske službe kaže ministar Linić. CIlj je bolja kontrola nelegalne proizvodnje i trgovine. Linić kaže da se rješava 1290 nedovršenih predmeta inspektorata.

Nacrtom prijedloga zakona o izmjenama i dopunama Zakona o trgovini dopustit će se OPG-ovima prodaja vlastitih proizvoda izvan prodavaonica i na štandovima unutar trgovačkih centara.

Veći računi za vodu

Ministar Jakovina objasnio je izmjene i dopunu Uredbe o visini naknade za korištenje voda. Korigirat će se visina naknade za korištenje voda na 2,85 kuna - razvojna naknada za financiranje EU projekata vrijednih 4 milijardi eura.

Raspušteno 7 jedinica lokalne samouprave

Zbog nedonošenja proračuna za ovu godinu, kao ni odluke o privremenom financiranju, Vlada je danas raspustila tri gradska i četiri općinska vijeća te razriješila gradonačelnike odnosno načelnike i njihove zamjenike u tim jedinicama lokalne samouprave.

Riječ je o gradovima Kutjevu, Đurđevcu i Glini te općinama Čavle, Sunja, Zadvarje i Tuhelj.

Posebnim rješenjem Vlada će u tim gradovima i općinama imenovati povjerenika koji će obavljati poslove iz nadležnosti gradskog vijeća i gradonačelnika tj. općinskog vijeća i načelnika do raspisivanja novih izbora.

Ministar uprave Arsen Bauk ocijenio je da je brojka od sedam raspuštenih vijeća puno manja od one koju su očekivali kritičari Zakona o lokalnoj i područnoj (regionalnoj) samoupravi.

U velikoj većini jedinica lokalne samouprave predstavnici različitih političkih opcija uspjeli su se dogovoriti o proračunu, istaknuo je.

Uz ovih sedam raspuštenih vijeća, njih još pet donijelo je odluke o privremenom financiranju te imaju tri mjeseca za donošenje proračuna, dodao je.

Bauk tvrdi da pri raspuštanju vijeća nije bilo protežiranja po političkim bojama pa su, navodi, od sedam razriješenih gradonačelnika/načelnika njih trojica iz HDZ-a, dvojica iz SDP-a, jedan je nezavisni, a jedan član HSLS-a.

DNEVNIK.hr pratite putem iPhone/iPad | Android | Twitter | Facebook